### Resume

Byrådet besluttede i forbindelse med vedtagelsen af Kommuneplan 2021-2033, at forvaltningen skulle arbejde videre med en henvendelse om udlæg af et permanent erhvervsområde ved [adresse], Vandel. Området har været udpeget til råstofgraveområde, men Region Syddanmark har oplyst, at der ikke er råstof ressourcer at udvinde. Kommunen har derfor mulighed for at planlægge for området. Vejle Kommune har nu modtaget en disponeringsplan for området fra ejeren af området.

### Sagsfremstilling

I høringsperioden for Kommuneplan 2021-2033 fik Vejle Kommune et forslag om at udlægge et permanent erhvervsområde på [adresse] nord for Vandel. Siden midten af 1990'erne er der givet landzonetilladelser til forskellige aktiviteter i tilknytning til en nærliggende råstofgravning. Aktiviteterne omfatter et asfaltværk, et jordkarteringsanlæg og senest er der givet tilladelse til et betonblandeanlæg. Disse aktiviteter ligger på et areal, som er blevet udgravet for råstofressourcer. Aktiviteterne har ændret sig fra at være helt tilknyttet råstofgravningen til også at kunne håndtere genbrugsmaterialer som asfalt og beton. Man ønsker derfor at få udlagt et permanent erhvervsområde med plads til at udvide aktiviteterne.

I forbindelse med vedtagelsen af kommuneplanen besluttede byrådet, at der skulle arbejdes videre med at få kvalificeret behovet, inden der kunne tages stilling til, om arealet skulle udlægges i kommuneplanen. Den del af det ønskede areal, der skulle bruges til nye aktiviteter, ligger i en højere kote på et areal, der er udpeget til råstofgravning. Et sådant område har kommunen ikke mulighed for at planlægge for med mindre, det kan dokumenteres, at råstofressourcerne ikke kan udnyttes.

Forvaltningen har efterfølgende haft en dialog med ansøger om at kvalificere projektet. Det ønskede areal er nu blevet afgrænset til at kunne rumme de eksisterende aktiviteter samt en ny plads til jordkartering. Dertil kommer areal til jordvolde og beplantning, som kan afskærme området. Det samlede areal udgør 9 ha. Region Syddanmark har i 2022 meddelt, at prøvetagninger har vist, at der ikke er råstofressourcer at udvinde, og at arealet vil blive udtaget af råstofplanen.

Der er nu fremsendt en disponeringsplan for området. I dag er der etableret en vold ved rundkørslen ved [adresse] og [adresse], og volden strækker sig ca. 100 m ud
langs [adresse]. I forbindelse med udlæg at et nyt erhvervsområde vil der blive etableret en beplantet vold rundt omkring den største del af området, der skal afskærme området fra de befærdede områder. Forvaltningen vurderer, at det vil forskønne tilkørslen til rundkørslen ved Vandel, da den nuværende vold ikke er beplantet.

![](data:image/png;base64...)

Figur 1 - Kortbilag

Forvaltningen vurderer, at der sammenholdt med de investeringer, der allerede er lavet i området, med den stigende efterspørgsel efter plads til håndtering af genbrugsmaterialer og den forskønnelse, man vil kunne opnå med en tæt beplantning, bør arbejdes for at få udlagt arealet til et permanent erhvervsområde i kommuneplanen og få udarbejdet en lokalplan. Forvaltningen foreslår, at det drøftes i Teknisk Udvalg uden for dagsordenen, om forvaltningen kan arbejde videre med sagen og lade den indgå i en prioritering med øvrige lokalplansager.

Det skal supplerende bemærkes, at der på baggrund af en påbudssag arbejdes på at give en landzonetilladelse til en højere skorsten på asfaltværket. Den sag har tidligere været forelagt formandsskabet.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Ingen bemærkninger.

### Teknik- og Miljødirektøren indstiller,

|  |  |
| --- | --- |
| at | det tilkendegives, om forvaltningen kan arbejde videre med sagen med henblik på at igangsætte et kommuneplantillæg og en lokalplan. |

### Beslutning

Udsat.